Luister: Vuil Wasgoed 'inspirasie vir aksiefliek-makers' | Maroela Media
Bennie Fourie en Bouwer Bosch. (Foto: Verskaf)
Die akteurs Bennie Fourie en Bouwer Bosch word gesien as baanbrekers in die Afrikaanse filmbedryf, en met die aksiekomediefliek Vuil Wasgoed het hulle weer die pas aangegee vir toekomstige fliekmakers.
Die storie handel oor Wim (Bosch) en Kevin (Fourie), twee beste vriende wat ook saam by 'n klerewassery werk, maar daarvan droom om hul eie koffiewinkel oop te maak. Hoewel die twee net tydelik by die klerewassery sou werk, is albei sewe jaar later steeds daar. Vir hulle is dit 'n hoogtepunt om elke aand die klere van die wassery se kliënte aan te trek en dan partytjies by te woon.
Benewens sy rol as Kevin, het Fourie ook die teks geskryf en die vervaardiging saam met Bosch en Danie Bester van The Film Factory behartig. Hy sê om die teks te verwerk vir die vollengte fliek was 'n uitdaging.
"Aanvanklik het ek gesukkel met die rigting wat die storie moet inslaan, maar 'n fliek soos Snatch het my geïnspireer omdat daar verskeie antagoniste is. Van daar af het ek die storie ontwikkel en dit is nou soveel groter. Baie van die kwinkslae van die kortfliek is steeds in die vollengte fliek en die tonele is basies dieselfde struktuur," vertel Fourie.
Hy verduidelik dat die begroting vir die aksiefliek asook die teks vir 'n paar uitdagings gesorg het. "As jy skryf, dan skryf jy enige iets en jy skryf alles in die nag met baie beligting, want dit lyk goed. Wanneer jy dit prakties moet uitvoer, dan wonder jy hoekom jy so oorboord gegaan het," lag hy.
"Ons het ook net met een kamera geskiet, so elke keer wanneer jy 'n toneel uit meer as een hoek wil skiet moet jy die kamera eers skuif – dit is 'n baie stadige proses."
Hy vertel hulle het vir vyf weke aaneen geskiet, ses dae 'n week, 12 ure per dag. "Vir drie van die vyf weke het ons van 18:00 die aand tot 06:00 die oggend geskiet. Dit raak 'n uitdaging om fokus te hou."
Bosch, wat die rol van Wim vertolk, is ook mede-vervaardiger. "Om 'n vervaardiger te wees van 'n fliek is nie 'n kreatiewe werk nie. Dit behels baie logistiek en jy moet mense en strukture in plek stel vir die fliek om gemaak te word."
Hy stem saam met Fourie dat die verfilming van 'n aksiefliek 'n uitdaging is, omdat die begroting beperk is. "Ons het besef die rede hoekom daar so min aksieflieks in Suid-Afrika gemaak word, is omdat dit baie duur is, en om dit op Hollywood-skaal te doen is 'n massiewe uitdaging. Dit is duur om gewere op stel te hê en daar moet ouens wees met lisensies."
Bosch sê die hoop met die fliek is om toekomstige fliekmakers in Suid-Afrika te inspireer en te laat voel hulle kan dit ook doen. "Die bedryf is op so 'n plek dat dit al hoe meer en meer gesien gaan word."
Fourie vertel mede-vervaardiger Danie Bester het die fliek vir 'n rits internasionale fliekfeeste ingeskryf. "Die fliek is toe gekies vir die Portland-fliekfees. Dit is lekker om vir 'n Afrikaanse fliek erken te word, en dit is vir ons lekker dat 'n Afrikaanse fliek met Engelse onderskrifte steeds aanklank vind."